महीनेभर में दूसरी घटना, बच्चे में रेबीज के लक्षण दिखे थे
Telangana Khammam Dogs Attack Case - तेलंगाना में आवारा कुत्तों के काटने के बाद एक 5 साल के बच्चे की रेबीज से मौत हो गई। मामला खम्मम जिले का है, यहां कुछ दिनों पहले बनोठ भरत पर आवारा कुत्तों ने हमला कर दिया था।
तेलंगाना में आवारा कुत्तों के काटने के बाद एक 5 साल के बच्चे की रेबीज से मौत हो गई। मामला खम्मम जिले का है, यहां कुछ दिनों पहले बनोठ भरत पर आवारा कुत्तों ने हमला कर दिया था। रविवार को उसकी तबीयत बिगड़ गई। परिजन उसे डॉक्टर के पास ले गए तो पता चला कि बच्चे में रेबीज के लक्षण हैं। इसके बाद सोमवार को अस्पताल ले जाते समय भरत की मौत हो गई। इससे पहले 19 फरवरी को हैदराबाद में आवारा कुत्तों के हमले में चार साल के बच्चे की मौत हो गई थी।
भरत में थे रेबीज के लक्षण
मीडिया रिपोर्ट्स के मुताबिक, भरत की मां संध्या ने बताया कि मेरा बेटा घर के पास ही खेल रहा था। यहां आवारा कुत्तों ने उस पर हमला कर दिया, जिससे वह घायल हो गया था। रविवार को भरत की तबीयत बिगड़ गई। हम उसे खम्मम के एक प्राइवेट अस्पताल में लेकर गए। यहां चेकअप के बाद डॉक्टरों ने बताया कि बच्चे में रेबीज के लक्षण हैं, बेहतर इलाज के लिए उन्होंने भरत को हैदराबाद ले जाने की सलाह दी।
मैं सोमवार को अपने पति रविंदर के साथ सरकारी बस में भरत को हैदराबाद लेकर जा रहे थे, लेकिन रास्ते में ही उसकी मौत हो गई। इस बारे में स्वास्थ्य विभाग के अधिकारियों का कहना है कि वे भरत की मेडिकल रिपोर्ट की जांच कर रहे हैं।
इससे पहले 19 फरवरी को हैदराबाद में 4 साल के बच्चे पर आवारा कुत्तों ने हमला कर दिया था, जिससे उसकी मौत हो गई थी। घटना एक कार सर्विसिंग सेंटर में हुई, जहां लड़के के पिता चौकीदार के रूप में काम कर रहे थे।
वहीं, 10 और 12 मार्च को दिल्ली वसंत कुंज इलाके में कुत्तों के हमलों में दो सगे भाइयों की मौत हो गई थी। आवारा कुत्तों के हमलों में मारे गए सगे भाइयों के नाम आनंद (7) और आदित्य (5) हैं। बच्चों के शवों का पोस्टमॉर्टम करने वाले डॉक्टरों ने बताया कि उनके शरीर के कई अंग तो करीब-करीब अलग हो गए थे।
बच्चों पर आवारा कुत्तों के हमलों से जुड़ी अन्य खबरें यहां पढ़ें...
कुत्तों ने 4 साल के बच्चे को नोचा, मौत, हैदराबाद में मासूम की गर्दन पकड़कर घसीटते हुए कार के नीचे ले गए
तेलंगाना की राजधानी हैदराबाद के बाग अंबेरपेट इलाके में दिल दहलाने वाली घटना सामने आई। यहां आवारा कुत्तों ने सड़क पर जा रहे 4 साल के मासूम बच्चे को नोंच खाया। 6 कुत्तों का झुंड मासूम को तब तक नोचता रहा, जब तक उसकी मौत नहीं हो गई। बाद में कुत्ते उसे घसीटकर पास खड़ी कार के नीचे ले गए। ये पूरी घटना वहां लगे CCTV में कैद हो गई। पढ़ें पूरी खबर...